Universitatea Craiova a învins-o pe FCSB cu scorul de 2-0 (1-0), luni seara, pe teren propriu, în etapa a opta a fazei play-off a Superligii de fotbal, după ce roş-albaştrii au cucerit titlul în runda trecută.
Universitatea, care luptă pentru clasarea pe locul al doilea, a deschis scorul rapid, prin fundaşul brazilian Raul Silva (4), care a şutat din careul mic, după ce Jovan Markovic trimisese mingea în bară, la un corner.
Universitatea a avut mingea puţin timp, dar a dat dovadă de pragmatism, marcând al doilea gol în min. 71, prin Andrei Ivan, care a reluat în plasă centrarea lui Ştefan Vlădoiu, introdus pe teren în min. 60.
FCSB a avut şansa de a relansa partida, dar Darius Olaru a ratat un penalty (77 – bară), obţinut tot de el, după un duel cu Lyes Houri. Lovitura de pedeapsă a fost acordată de arbitrul Rareş George Vidican după vizionarea reluărilor video.
Proaspăta campioană a avut trei ocazii mari de gol, dar Octavian Popescu a trimis un loc imprecis, pe lângă poarta goală (55), portarul Laurenţiu Popescu a respins salvator şutul lui Olaru (63), acelaşi Laurenţiu Popescu reţinând în doi timpi şutul din unghi al lui Alexandru Băluţă (86).
Gazdele puteau, totuşi, câştiga şi mai clar, dar Joyskim Dawa a respins de pe linia porţii şutul lui Alexandru Mitriţă (89), după ce acesta îl driblase şi pe portarul Ştefan Târnovanu, iar Andrei Ivan şi debutantul Ştefan Bană (90+5) nu au reuşit să înscris la un contraatac supranumeric.
Pentru FCSB, care a fost lipsită de câţiva titulari, a fost primul eşec suferit în play-off, în timp ce Universitatea a obţinut o victorie după două eşecuri consecutive acasă.
Din 2 decembrie, în etapa a 18-a a sezonului regulat (1-0 cu CFR Cluj, în Bănie), Universitatea nu mai avusese un meci în care să nu primească gol în campionat.
Universitatea a obţinut prima sa victorie în această stagiune în duelurile cu FCSB, după ce a pierdut ambele confruntări din sezonul regulat cu 0-3 şi în turul play-off-ului cu 0-2.